To timer og 15 minutter. Længere tid tager det ikke at krydse vandet mellem Danmark og Norge - hvis altså man tager hurtigfærgen HCS Fjord Cat. Og det har rekordmange mennesker gjort denne sommer. Fra 13. maj til 30. august havde færgen 12 procent flere passagerer ombord i forhold til sidste år. Men det er særligt antallet af passagerer, der stiger på hurtigfærgen til fods, der er eksploderet i løbet af sommersæsonen. Her er tallene nemlig vokset med 43 procent. Rutens linjechef Atle Woxholt er godt tilfreds med sommerens fine takter. - Vi tilbyder den hurtigste vej mellem Danmark og Norge, og det er populært både for billister og hos de passagerer, der stiger om bord til fods, siger linjechef Atle Woxholt.

Referat:
Rekordmange passagerer stiger på hurtigfærgen Fjord Line, der sejler mellem Hirtshals og Kristiansand.